Na temelju članka 10. stavka 1. Odluke o Stipendiji Grada Zagreba za deficitarna zanimanja (Službeni glasnik Grada Zagreba 30/26),

gradonačelnik Grada Zagreba raspisuje

NATJEČAJ
ZA DODJELU STIPENDIJE GRADA ZAGREBA ZA DEFICITARNA ZANIMANJA STUDENTIMA OSTALIH GODINA STUDIJA ZA AKADEMSKU GODINU 2026./2027.

1. Za akademsku godinu 2026./2027. redovitim studentima ostalih godina sveučilišnih ili stručnih prijediplomskih studija, sveučilišnih integriranih studija i studentima sveučilišnih ili stručnih diplomskih studija, u Gradu Zagrebu ili na sastavnicama Sveučilišta u Zagrebu, za studije utvrđene Listom deficitarnih zanimanja na području Grada Zagreba za školsku i akademsku godinu 2026./2027., KLASA: 604-01/26-01/10, URBROJ: 251-01-12-26-2 od 1. 4. 2026., dodijelit će se:

	
NAZIV STUDIJA
	    BROJ STIPENDIJA

	Matematika; smjer: nastavnički (prijediplomski i diplomski studij)
Matematika i informatika; smjer nastavnički (diplomski studij)
Matematika i fizika; smjer: nastavnički (integrirani studij)
	
1

	Fizika; smjer: nastavnički (integrirani studij)
Fizika i kemija; smjer: nastavnički (integrirani studij)
Fizika i informatika; smjer: nastavnički (integrirani studij)
	
1

	Biologija i kemija; smjer: nastavnički (integrirani studij)
	1

	Rehabilitacija (prijediplomski studij)
Edukacijska rehabilitacija (diplomski studij)
	8

	Logopedija (prijediplomski i diplomski studij)
	14

	Rani i predškolski odgoj i obrazovanje (prijediplomski i diplomski studij)
	27

	Medicina (integrirani studij)
	16

	Sestrinstvo (prijediplomski, sveučilišni i stručni studij)
	10



2. Pravo sudjelovanja na Natječaju za dodjelu Stipendije imaju studenti koji se školuju na studiju navedenom u tabeli u točki 1. ovoga Natječaja i koji ispunjavaju sljedeće uvjete:
- da su državljani Republike Hrvatske;
- da imaju prijavljeno prebivalište na području Republike Hrvatske;
- da su redoviti studenti sveučilišnih ili stručnih prijediplomskih studija, sveučilišnih integriranih studija i sveučilišnih ili stručnih diplomskih studija u Gradu Zagrebu ili na nekoj sastavnici Sveučilišta u Zagrebu;
- da su, osim iz opravdanih razloga koje procjenjuje Povjerenstvo za dodjelu Stipendije Grada Zagreba za deficitarna zanimanja (u daljnjem tekstu: Povjerenstvo), a dokazuju se odgovarajućom dokumentacijom, u prethodnoj akademskoj godini ostvarili najmanje 40 ECTS bodova s ukupnim prosjekom ocjena najmanje 3,5, a studentima završne godine studija, dodatno, da je do završetka studija preostalo najmanje 30 ECTS bodova;
- za studente koji su u prethodnoj akademskoj godini upisali mirovanje studija, odnosno nisu neposredno nakon završenoga prijediplomskog studija upisali diplomski studij, da su, osim iz opravdanih razloga koje procjenjuje Povjerenstvo, a dokazuju se odgovarajućom dokumentacijom, ostvarili najmanje 40 ECTS bodova s ukupnim prosjekom ocjena najmanje 3,5 u godini koja je prethodila godini upisanog mirovanja studentskih obveza, odnosno u posljednjoj godini u kojoj su bili u statusu redovitog studenta;
- da u akademskoj godini 2026./2027.  nisu upisali mirovanje studentskih obveza.

3. Stipendija se dodjeljuje za vrijeme trajanja statusa redovitog studenta za tekuću akademsku godinu, a najduže u trajanju deset mjeseci, računajući od  1. listopada 2026.
Stipendija iznosi mjesečno 520,00 eura neto.

4. Kriteriji za utvrđivanje liste kandidata za dodjelu Stipendije su:
OSNOVNI KRITERIJI:
-  uspjeh na studiju,
-  izvannastavna postignuća ostvarena u prethodnoj akademskoj godini, odnosno godini koja je prethodila godini mirovanja studentskih obveza – ako je bilo upisano mirovanje studija, ili u posljednjoj godini u kojoj su imali status redovitog studenta - ako neposredno nakon završenog prijediplomskog studija nije upisan diplomski studij.
Izvannastavna postignuća studenata su: objavljen rad u znanstvenim i stručnim časopisima, izlaganje na znanstvenoj ili stručnoj konferenciji, sudjelovanje u znanstvenom ili stručnom projektu, nagrada na značajnim natjecanjima, vrijedno priznanje, kontinuirano bavljenje sportom posljednje dvije akademske godine te ako je za vrijeme studija za koji podnosi prijavu redoviti student još jednog studija. 
Pod sudjelovanjem u znanstvenom ili stručnom projektu smatraju se projekti koji se provode na visokom učilištu ili znanstvenom institutu u aktivnostima koje se odnose na eksperimentalni rad, provođenje istraživanja, sakupljanje i analizu podataka, proučavanje i evaluaciju stručne literature, a koje uključuju znatan doprinos kandidata. Pod značajnim natjecanjem smatra se državno i međunarodno natjecanje kojem je prethodila selekcija natjecatelja na nižim razinama natjecanja, a od natjecanja u sportu prvenstva Republike Hrvatske i međunarodna prvenstva. Pod vrijednim priznanjem smatra se priznanje visokog učilišta dobiveno u prethodnoj akademskoj godini, odnosno za aktivnosti u prethodnoj akademskoj godini, Rektorova nagrada i priznanja na državnoj razini.
Studentima ostalih godina koji su imali upisano mirovanje studentskih obveza boduju se izvannastavna postignuća ostvarena u akademskoj godini koja je prethodila godini mirovanja studentskih obveza, a za studente koji nisu neposredno nakon završenoga prijediplomskog studija upisali diplomski studij, prema postignućima ostvarenim u posljednjoj akademskoj godini u kojoj su imali status redovitog studenta. 

    DODATNI KRITERIJ:
· socioekonomski status (vidi točku 7., Tablicu 2. pod 4.)
Kandidati će se prvenstveno rangirati na temelju bodova ostvarenih prema osnovnim kriterijima, a ako više kandidata na temelju osnovnih kriterija ostvari isti broj bodova kao zadnji kandidat na rang-listi u pojedinom studiju, oni će se rangirati i po dodatnom kriteriju. Ako i nakon primjene dodatnog kriterija više kandidata ostvari isti broj bodova kao zadnji na rang-listi u pojedinom studiju, na rang-listu uvrštavaju se svi kandidati koji su po dodatnom kriteriju ostvarili isti broj bodova u tom studiju. 
5. Stipendiju mogu ostvariti najviše dva kandidata iz jednog kućanstva. 
     Kandidati ne mogu ostvariti Stipendiju za istu godinu studija za koju im je već bila dodijeljena Stipendija, kao ni za već stečenu kvalifikaciju na razini studija na koji su upisani.
	Korisnik Stipendije za vrijeme korištenja Stipendije, mora imati status redovitog studenta i 
   	prijavljeno prebivalište na području Republike Hrvatske.
	Korisnik Stipendije ne može istodobno biti korisnik neke druge novčane stipendije financirane javnim sredstvima.

6. Natječaj se objavljuje na internetskoj stranici Grada Zagreba, www.zagreb.hr. 

Prijave na Natječaj podnose se od četvrtka, 29. listopada 2026., od 13.00 sati, do petka, 27. studenoga 2026., do 13.00 sati.

Izvan ovog vremena neće biti moguće podnijeti prijavu na Natječaj. 

Prijave na Natječaj s potrebnom dokumentacijom podnose se Gradskom uredu za obrazovanje, sport i mlade na jedinstvenom  elektroničkom obrascu putem aplikacije „eStipendije“, klikom na ikonu naziva „e-Stipendije“ dostupnu na poveznici: https://e-pisarnica.zagreb.hr/ePisarnica/#/home?id=53935d9c-f278-4387-9bb3-fd073cc2d75e.

Obrazac je potrebno ispuniti i učitati svu potrebnu prijavnu dokumentaciju.  

Za elektroničku predaju prijave neophodno je posjedovati:
- NIAS dostupne vjerodajnice za prijavu u sustav,
- adresu elektroničke pošte (e-mail).

Prijave poslane zemaljskom poštom ili elektroničkom poštom (e-mailom) ili dostavljene osobno u papirnatom obliku neće se uzimati u obzir.

Prijava završava pritiskom na „Pošalji prijavu“. Do tada je moguće prijavu uređivati i pohranjivati u aplikaciji pritiskom na „Spremi“ unutar propisanog roka za predaju prijave na Natječaj. Nakon što je prijava uspješno poslana, na adresu elektroničke pošte koja je navedena u prijavi na Natječaj, bit će dostavljena obavijest elektroničkom poštom iz sustava ePisarnice  o zaprimanju prijave s prijamnim štambiljem te naznakom klase, urudžbenoga broja, datuma primitka i PIN-om. 
 
Kao datum podnošenja prijave uzimat će se datum elektroničkog zaprimanja prijave u pisarnici.

Podaci o kandidatu i članovima njegova kućanstva, potrebni radi provjere ispunjavanja uvjeta, kriterija i praćenja ispunjavanja obveza iz Uvjeta stipendiranja, preuzimaju se i provjeravaju iz službenih javnih registara nadležnih tijela državne uprave ili javnopravnih tijela. Kandidat je dužan, na zahtjev nadležnog gradskog upravnog tijela dostaviti dodatne podatke ili dokumentaciju ako se pojedini podaci ne mogu pribaviti iz službenih evidencija ili ako njihovu točnost nije moguće utvrditi službenim putem.

Prijavom na Natječaj kandidati daju suglasnost nadležnom gradskom upravnom tijelu da se njihovi osobni podaci mogu prikupljati, provjeravati, obrađivati, koristiti, čuvati i objavljivati na prijedlogu rang-liste odnosno na popisu kandidata i popisu podnositelja koji će biti objavljeni na internetskoj stranici Grada Zagreba te daju suglasnost da se osobni podaci mogu obrađivati, koristiti, čuvati i preuzimati iz državnih registara i drugih informacijskih sustava, a u svrhu ostvarivanja prava na Stipendiju Grada Zagreba za akademsku godinu 2026./2027., korištenje, odnosno isplatu Stipendije i izvršavanje obveza iz Uvjeta stipendiranja. Kandidati daju suglasnost nadležnom gradskom upravnom tijelu za prikupljanje i korištenje kontakt podataka u svrhu ostvarivanja prava na Stipendiju, korištenje, odnosno isplatu Stipendije i izvršavanje obveza iz Uvjeta stipendiranja, a koji su prilog ovom Natječaju.

Dopuna prijave na Natječaj:
Kandidat može samoinicijativno dopuniti prijavu na Natječaj pod istom klasom pod kojom je prijava zaprimljena u sustav, i to do isteka roka za podnošenje prijava.
Nakon isteka vremenskog roka za prijavu, sustav eStipendija se zaključava i više neće biti dostupan za podnošenje prijava na Natječaj niti za samoinicijativno dopunjavanje prijave. 

Ako nadležno gradsko upravno tijelo utvrdi da prijavi na Natječaj nedostaje neki dokaz o ispunjavanju uvjeta za sudjelovanje na Natječaju (vidi točku 7. Tablicu 1.), pozvat će kandidata putem elektroničke pošte, da u roku od 8 dana od primitka poziva, dopuni dokumentaciju putem aplikacije „eStipendije“. Ako kandidat ne dopuni dokumentaciju u navedenom roku, prijava će biti odbačena kao nepotpuna.
Dopuna dokumentacije podnosi se isključivo na elektroničkom obrascu putem aplikacije eStipendije, na isti način kao što je poslana i prijava na Natječaj (potrebno je učitati u sustav i ništa se ne šalje u tiskanom obliku).

Kandidat je dužan, na zahtjev nadležnog gradskog upravnog tijela dostaviti dodatne podatke ili dokumentaciju ako se pojedini podaci ne mogu pribaviti iz službenih evidencija ili ako njihovu točnost nije moguće utvrditi službenim putem.

7. Potrebna prijavna dokumentacija učitava se u online obrazac prijave dostupan na službenoj internetskoj stranici Grada Zagreba na poveznici: https://e-pisarnica.zagreb.hr/ePisarnica/#/home?id=53935d9c-f278-4387-9bb3-fd073cc2d75e. 

Potrebna prijavna dokumentacija obuhvaća:

	Tablica 1. - DOKAZI O ISPUNJAVANJU UVJETA NATJEČAJA ZA KANDIDATA:

	1) domovnica ili elektronički izvod iz knjige državljana za kandidata;
2) uvjerenje o prebivalištu ili elektronički zapis o prebivalištu ne stariji od dana objave Natječaja;
[bookmark: _Hlk147403587]3) potvrda visokog učilišta o upisu studijskog programa akademske godine 2026./2027. s prijepisom ocjena, ostvarenim ECTS bodovima, prosječnoj ocjeni kandidata u prethodnoj akademskoj godini te podatkom o prosječnoj ocjeni svih redovitih studenata prethodne godine studijskog programa (prosjek generacije) zaokruženoj na dvije decimale (NE elektronički zapis); 
Ako je kandidat imao upisano mirovanje studija - potvrdu visokog učilišta o upisu na studij akademske godine 2026./2027. s prijepisom ocjena, ostvarenim ECTS bodovima, prosječnoj ocjeni kandidata te podatkom o prosječnoj ocjeni svih redovitih studenata studijskog programa (prosjek generacije) godine koja je prethodila godini u kojoj je upisano mirovanje studentskih obveza (NE elektronički zapis). 
[bookmark: _Hlk116043392]Ako kandidat nije neposredno nakon završenog prijediplomskog studija upisao diplomski studij - potvrdu visokog učilišta o upisu na studij akademske godine 2026./2027. s prijepisom ocjena, ostvarenim ECTS bodovima, prosječnoj ocjeni kandidata te podatkom o prosječnoj ocjeni svih redovitih studenata (prosjek generacije) u posljednjoj godini u kojoj je imao status redovitog studenta (NE elektronički zapis); 
4) Ako je kandidat student završne godine studija – potvrda visokog učilišta o preostalom
  broju ECTS bodova do završetka studija;
5) pisano obrazloženje i odgovarajuću dokumentacija kojom se dokazuje opravdanost ostvarivanja manje od 40 ECTS bodova i manjeg prosjeka ocjena od 3,5 u prethodnoj akademskoj godini – ako je kandidat ostvario manje od 40 ECTS bodova ili prosjek ocjena manji od 3,5.




	Tablica 2. – OSTALI DOKAZI:

	1) potvrda o redovitom upisu drugog studijskog programa na visokom učilištu akademske
   godine 2026./2027. - ako je kandidat redoviti student još jednog studija;
2) dokazi o izvannastavnim postignućima:
a) za objavljen rad u znanstvenim i stručnim časopisima, (objavljeni rad s nazivom  časopisa ili sadržaj časopisa ili potvrda izdavača);
b) za izlaganje na znanstvenoj ili stručnoj konferenciji (program konferencije u kojem je vidljivo ime i prezime izlagača i datum održavanja konferencije);
c) za  sudjelovanje u znanstvenom ili stručnom projektu (potvrda profesora ili voditelja projekta);
d) o osvojenim nagradama na značajnim natjecanjima (priznanje, pohvalnica ili potvrda organizatora natjecanja, a za sportska prvenstva potvrda sportskog kluba ili sportskog saveza - NE rezultati natjecanja);
e) za vrijedna priznanja (priznanje visokog učilišta, rektorova nagrada, dekanova nagrada, priznanja na državnoj razini)
NAPOMENA: Za dokaze pod točkom 2) ne prihvaćaju se: studentski časopisi, studentske konferencije, studentski projekti, rezultati natjecanja.

  3) potvrda sportskog kluba ili saveza o kontinuiranom bavljenju sportom posljednje 2 akademske godine – ako se kandidat kontinuirano bavi sportom posljednje 2 akademske godine;

  4) socioekonomski status kandidata (DODATNI KRITERIJ) uzet će se u obzir samo ako je više kandidata na temelju osnovnih kriterija ostvarilo isti broj bodova kao zadnji kandidat na rang-listi u pojedinom studiju i ako je kandidat prijavio kriterij socioekonomski status te za njega priložio dokaze  iz niže navedenih točaka A), B), C) i D).

NAPOMENA: za socioekonomski status koji se prijavljuje najprije je potrebno ručno unijeti podatke u tablicu Izjave o članovima kućanstva, a koja je obvezni dio prijave. 

A) ako prosječni mjesečni prihod po članu zajedničkog kućanstva, ostvaren u razdoblju od 1. siječnja do 30. lipnja 2026. godine ne prelazi iznos od 441,44 eura:
 A.1. uvjerenje o prebivalištu ne starije od dana objave Natječaja, za kandidata i sve članove kandidatova kućanstva ili elektroničke zapise o prebivalištu ne starije od dana objave Natječaja;

 NAPOMENA: Prosječni mjesečni prihod po članu zajedničkog kućanstva čini zbroj oporezivih neto dohodaka i drugih neoporezivih primitaka svih članova zajedničkog kućanstva prema propisima o porezu na dohodak osim primitaka učenika i studenata na školovanju za rad preko učeničkih i studentskih udruga. Drugi neoporezivi primici su: primici od kamata po obveznicama koji su obračunati nakon 1. siječnja 2016. te kamata po dužničkim vrijednosnim papirima i instrumentima tržišta novca i primici po osnovi ugovora životnog osiguranja, primici po osnovi kapitalnih dobitaka od otuđenja financijske imovine ako to nije djelatnost poreznog obveznika koje ne podliježu oporezivanju sukladno odredbi članka 67. stavka 8. Zakona o porezu na dohodak i primici po osnovi otkupa udjela u Fondu hrvatskih branitelja iz Domovinskog rata i članova njihovih obitelji, obiteljske mirovine i invalidnine koje djeca ostvaruju nakon smrti roditelja prema zakonu kojim se uređuje mirovinsko osiguranje i zakonu kojim se uređuju prava hrvatskih branitelja iz Domovinskog rata i članova njihovih obitelji, prigodne nagrade, do propisanog iznosa (božićnica, naknada za godišnji odmor i sl.) za tekuće porezno razdoblje, obiteljske mirovine odnosno novčane naknade u visini obiteljske mirovine ostvarene prema Zakonu o pravima hrvatskih branitelja iz Domovinskog rata i članova njihovih obitelji, primici fizičkih osoba po osnovi izravnih plaćanja u poljoprivredi sukladno posebnim propisima po osnovi kojih se ne utvrđuje dohodak od samostalne djelatnosti, ostale nenavedene naknade plaća koje se isplaćuju na teret državnog proračuna ili na teret sredstava obveznog osiguranja, primici po osnovi dividendi i udjela u dobiti koji ne podliježu oporezivanju, novčane nagrade za radne rezultate i drugi oblici dodatnog nagrađivanja radnika (dodatna plaća, dodatak uz mjesečnu plaću i sl.).

 B) ako je jedan ili su oba roditelja kandidata umrla, nestala, nepoznata ili kandidat živi u kućanstvu s jednim roditeljem ili je pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi:

 B.1. ako je jedan ili su oba roditelja kandidata umrla, nestala, nepoznata:
· smrtni list ili izvadak iz matice umrlih za preminulog/e roditelja/e;
· potvrda nadležnog tijela o nestalom roditelju/ima;
· izvadak iz matice rođenih ili elektronički izvod iz matice rođenih ne stariji od dana objave Natječaja, za kandidata.

B.2. ako kandidat živi u kućanstvu s jednim roditeljem:
· uvjerenje o prebivalištu ili elektronički zapis o prebivalištu, ne stariji od dana objave Natječaja, za kandidata i roditelja s kojim kandidat živi;
· izvadak iz matice rođenih ili elektronički izvod iz matice rođenih ne stariji od dana objave Natječaja, za kandidata;
· pravomoćno rješenje ili pravomoćna presuda o razvodu braka ili rješenje suda o određivanju privremene mjere s kojim će roditeljem dijete stanovati, o ostvarivanju osobnih odnosa s djetetom i radi uzdržavanja ili pravomoćno rješenje suda o povjeravanju djeteta jednom roditelju ili uvjerenje Hrvatskog zavoda za socijalni rad da kandidat živi u kućanstvu s jednim roditeljem, ne starije od dana objave Natječaja; 

B.3. ako je kandidat pod skrbništvom i/ili koristi pravo na uslugu smještaja izvan vlastite obitelji u skladu s propisima iz područja socijalne skrbi:
· pravomoćno rješenje ili uvjerenje Hrvatskog zavoda za socijalni rad da je kandidat pod skrbništvom i/ili koristi pravo na uslugu smještaja izvan vlastite obitelji, ne starije od dana objave Natječaja;
	
C) ako kandidat živi u kućanstvu s bratom ili sestrom koji su predškolske dobi ili su u sustavu redovitog osnovnoškolskog, srednjoškolskog ili visokog obrazovanja ili su korisnici prava na inkluzivni dodatak odnosno prava na doplatak za pomoć i njegu ili prava na osobnu invalidninu na temelju propisa iz područja socijalne skrbi (NAPOMENA: pod bratom i sestrom podrazumijevaju se i polubrat i polusestra):

C.1. ako kandidat živi u kućanstvu s bratom ili sestrom koji su predškolske dobi:
· izvadak iz matice rođenih ili elektronički izvod iz matice rođenih ne stariji od dana objave Natječaja, za kandidata i za svakog brata i sestru;
·  uvjerenje o prebivalištu ili elektronički zapis o prebivalištu ne stariji od dana objave Natječaja, za svakog brata i sestru; 

C.2. ako kandidat živi u kućanstvu s bratom ili sestrom u sustavu redovitog osnovnoškolskog, srednjoškolskog i visokog obrazovanja:
· izvadak iz matice rođenih ili elektronički izvod iz matice rođenih ne stariji od dana objave Natječaja, za kandidata i za svakog brata i sestru;
·  uvjerenje o prebivalištu ili elektronički zapis o prebivalištu ne stariji od dana objave Natječaja, za svakog brata i sestru;

C.3. ako kandidat živi u kućanstvu s bratom ili sestrom koji su korisnici prava na inkluzivni dodatak odnosno prava na doplatak za pomoć i njegu ili prava na osobnu invalidninu na temelju propisa iz područja socijalne skrbi:

· izvadak iz matice rođenih ili elektronički izvod iz matice rođenih ne stariji od dana objave Natječaja, za kandidata i za svakog brata i sestru;
· uvjerenje o prebivalištu ili elektronički zapis o prebivalištu ne stariji od dana objave Natječaja, za svakog brata i sestru;
· rješenje Hrvatskog zavoda za socijalni rad o ostvarenom pravu na inkluzivni dodatak  i obvezno dokaz o posljednjoj isplati (primljena u listopadu ili studenom 2026.) ili potvrdu Hrvatskog zavoda za socijalni rad da brat ili sestra kandidata ostvaruje pravo na inkluzivni dodatak, ne stariju od dana objave Natječaja;

· ili rješenje o priznavanju prava na doplatak za pomoć i njegu ili osobnu invalidninu i obvezno dokaz o posljednjoj isplati (primljena u listopadu ili studenom 2026.) ili potvrda Hrvatskog zavoda za socijalni rad da brat ili sestra kandidata ostvaruje pravo na doplatak za pomoć i njegu ili osobnu invalidninu, ne starija od dana objave Natječaja: 
D) ako je kandidat roditelj:
D.1. izvadak iz matice rođenih ili elektronički izvod iz matice rođenih ne stariji od dana objave Natječaja, za svako dijete kandidata.




8.  Prijedlog rang-liste kandidata za dodjelu Stipendije s popisom kandidata čije su prijave potpune  i ispunjavaju uvjete Natječaja, ali nisu ostvarili dovoljan broj bodova za uvrštavanje na rang-listu, kao i popis podnositelja čije su prijave nepotpune  ili ne ispunjavaju uvjete Natječaja, bit će objavljen na internetskoj stranici Grada Zagreba u roku od 60 dana od dana isteka roka za podnošenje prijava.
Gradonačelnik utvrđuje Konačnu listu kandidata za dodjelu stipendija.

9. Kandidat s Konačne liste stječe pravo na dodjelu Stipendije prihvaćanjem Uvjeta stipendiranja u sustavu eStipendije, pri čemu se prihvaćanje Uvjeta stipendiranja smatra sklapanjem ugovora o korištenju Stipendije.
Kandidat će imati rok od 8 dana od dana objave Konačne liste na internetskoj stranici Grada Zagreba, da prihvati Uvjete stipendiranja u sustavu eStipendije. Ako kandidat u navedenome roku ne prihvati Uvjete stipendiranja, smatrat će se da ne prihvaća Stipendiju.
Stipendija se isplaćuje nakon prihvaćanja Uvjeta stipendiranja i dostave dokumentacije za isplatu putem sustava eStipendije, mjesečno za prethodni mjesec na račun korisnika Stipendije.

10. Korisnik Stipendije dužan je i nakon prestanka korištenja Stipendije obavještavati nadležno gradsko upravno tijelo o tijeku školovanja i zaposlenja. 
Korisnik Stipendije obvezan je u roku od jedne godine nakon završetka školovanja, zaposliti se i raditi na području Grada Zagreba najmanje onoliko vremena koliko je primao Stipendiju. 
Korisnik Stipendije, uz suglasnost davatelja Stipendije, može prihvatiti i zaposlenje izvan Grada Zagreba, na području Republike Hrvatske, čime se oslobađa obveze rada na području Grada Zagreba.
[bookmark: _Hlk119303793]Obveza zapošljavanja prestaje ako je korisnik Stipendije prijavljen u evidenciji nezaposlenih osoba  Hrvatskog zavoda za zapošljavanje duže od šest mjeseci.

Kontrolu ispunjavanja obveza odrađivanja radnog staža i prijave statusa u evidenciji nezaposlenih osoba provodi nadležno gradsko upravno tijelo putem registra tijela državne uprave nadležnog za mirovinsko osiguranje i registra javne ustanove nadležne za evidenciju nezaposlenih.

Korisnik Stipendije koji se obrazovao za zanimanje u području odgoja i obrazovanja te u području zdravstva i socijalne skrbi, dužan je obvezu rada na području Grada Zagreba odnosno Republike Hrvatske odraditi u javnom sektoru. 

11. Korisnik Stipendije dužan je o svakoj promjeni osobnih i kontakt-podataka, prebivališta, ostvarenju prava na stipendiju od drugog stipenditora i svim drugim promjenama i okolnostima koje utječu na korištenje Stipendije i ispunjavanje obveza iz Uvjeta stipendiranja pisanim putem u roku od 15 dana od nastalih činjenica obavijestiti nadležno gradsko upravno tijelo. Nadležno gradsko upravno tijelo ima pravo provjere točnosti podataka i dokumentacije što ih je dostavio kandidat. 



















                                                                                                                                      Prilog

                                       UVJETI STIPENDIRANJA


STUDENT KOJI JE OSTVARIO PRAVO NA STIPENDIJU GRADA ZAGREBA ZA DEFICITARNA ZANIMANJA:
1. dužan je imati status redovitog studenta za vrijeme ostvarivanja prava na Stipendiju i za vrijeme korištenja Stipendije;
2. dužan je imati prijavljeno prebivalište na području Republike Hrvatske, za vrijeme ostvarivanja prava na Stipendiju i za vrijeme korištenja Stipendije;
3. dužan je u akademskoj godini 2026./2027. ostvariti najmanje 40 ECTS bodova odnosno najmanje 30 ECTS bodova ako je na završnoj godini, na studiju i visokom učilištu koje je naveo u prijavi na Natječaj te o tome Gradskom uredu za obrazovanje, sport i mlade (u daljnjem tekstu: Ured) dostaviti potvrdu najkasnije 15 dana nakon završetka upisnog roka u 2027./2028. akademsku godinu;
4. ako je na završnoj godini studija, dužan je odmah obavijestiti Ured o završetku studija i o tome Uredu dostaviti potvrdu/uvjerenje/diplomu*;
5. dužan je i nakon prestanka korištenja Stipendije obavještavati Ured o tijeku školovanja i zaposlenju;
6. ako nakon završetka akademske godine u kojoj je primio Stipendiju, nastavlja školovanje, dužan je dostavljati Uredu potvrde visokog učilišta o upisu u svaku sljedeću akademsku godinu do 31. listopada svake godine;
7. ako prekine školovanje, dužan je o prekidu školovanja obavijestiti Ured u roku 15 dana od dana prekida školovanja i zaposliti se;
8. dužan je u roku od jedne godine nakon završetka školovanja zaposliti se u javnom sektoru i raditi na području Grada Zagreba najmanje onoliko vremena koliko je primao Stipendiju;
9. dužan je, u slučaju zaposlenja u javnom sektoru izvan Grada Zagreba,  na području Republike Hrvatske, podnijeti molbu Uredu za dobivanje suglasnosti za rad izvan Grada Zagreba na području Republike Hrvatske, čime se oslobađa obveze rada na području Grada Zagreba; 
10. ako je prijavljen u evidenciji nezaposlenih osoba Hrvatskog zavoda za zapošljavanje duže od šest mjeseci neprekidno, o tome je dužan obavijestiti Ured jer time prestaje obveza odrađivanja radnog staža; 
11. dužan je obavijestiti Ured o zapošljavanju u roku od 15 dana od zasnivanja radnog odnosa; 
12. dužan je bez odgode obavijestiti Ured da je odradio radni staž u trajanju onoliko vremena koliko je primao Stipendiju;
13. ne može za vrijeme korištenja Stipendije Grada Zagreba primati niti jednu drugu stipendiju koja se financira iz javnih izvora;
14. dužan je sve podatke i dokumentaciju u vezi korištenja Stipendije dostaviti Gradskom uredu za obrazovanje, sport i mlade na adresu elektroničke pošte: stipendije@zagreb.hr s naznakom „Stipendija za deficitarna zanimanja“ ili na adresu: Zagreb, Ulica Ivana Banjavčića 1A.





VRAĆANJE PRIMLJENOG IZNOSA STIPENDIJE

Korisnik Stipendije dužan je vratiti primljeni iznos Stipendije:
- ako izgubi status redovitog studenta;
- ako je pravo na Stipendiju ostvario na temelju neistinitih ili krivotvorenih podataka;
- ako u akademskoj godini za koju je primao Stipendiju, iz neopravdanih razloga koje procjenjuje Povjerenstvo za dodjelu Stipendije Grada Zagreba za deficitarna zanimanja, ostvari manje od 40 ECTS bodova ili u završnoj godini ne ostvari najmanje 30 ECTS bodova, ili naknadno upiše mirovanje ili odustane od studija;
- ako se nakon završetka školovanja, u roku od jedne godine, ne zaposli na području Grada Zagreba odnosno, uz suglasnost davatelja Stipendije, izvan Grada Zagreba na području Republike Hrvatske, i ne odradi radni staž u trajanju onoliko vremena koliko je primao Stipendiju te ako radni staž ne odradi u javnom sektoru; 
- ako za vrijeme korištenja Stipendije odjavi prebivalište s područja Republike Hrvatske;
- ako za vrijeme korištenja Stipendije koristi novčanu stipendiju drugog stipenditora financiranu javnim sredstvima;
- ako bez opravdanog razloga i u roku ne dostavi podatke o tijeku školovanja i zaposlenju odnosno o završetku studija.

U slučaju djelomičnog ispunjavanja obveze o zapošljavanju, korisnik Stipendije dužan je vratiti primljeni iznos Stipendije u razmjernom dijelu neispunjene obveze.  
Stipendija se vraća jednokratno ili u mjesečnim ratama, a najduže u trostruko dužem trajanju u odnosu na vrijeme korištenja Stipendije.
Ako korisnik Stipendije ne obavijesti Ured ili ne obavijesti Ured u roku da je nastupila neka od gore navedenih okolnosti, što uključuje i obavijest o završetku studija,  a što se naknadnom provjerom utvrdi, Ured će obustaviti isplatu Stipendije ili će po službenoj dužnosti pokrenuti postupak povrata isplaćene Stipendije.
Ako Povjerenstvo, razmatrajući molbu i priloženu dokumentaciju za oslobađanje obveze vraćanja Stipendije, ocijeni da razlozi navedeni u molbi nisu opravdani, Ured će pokrenuti postupak povrata isplaćene Stipendije. 

Kandidat je dužan, na zahtjev Ureda, dostaviti dodatne podatke ili dokumentaciju ako se pojedini podaci ne mogu pribaviti iz službenih evidencija ili ako njihovu točnost nije moguće utvrditi službenim putem.   

______________
* mjesec u kojemu je student završio studij je mjesec isplate posljednje rate stipendije

